**Έκθεση της** **Κοινοβουλευτικής Επιτροπής Άμυνας για τo νομοσχέδιο «Ο περί Εθνικής Φρουράς (Τροποποιητικός) (Αρ. 2) Νόμος του 2022»**

**Παρόντες:**

 Μαρίνος Σιζόπουλος, πρόεδρος Ζαχαρίας Κουλίας

 Γιώργος Κάρουλλας Παύλος Μυλωνάς

 Κώστας Κώστα Χρίστος Χρίστου

 Γιαννάκης Γαβριήλ Αλέκος Τρυφωνίδης

 Βαλεντίνος Φακοντής

 Η Κοινοβουλευτική Επιτροπή Άμυνας μελέτησε το πιο πάνω νομοσχέδιο σε συνεδρία της, η οποία πραγματοποιήθηκε στις 25 Νοεμβρίου 2022. Στη συνεδρίαση αυτή κλήθηκαν και παρευρέθηκαν ενώπιον της επιτροπής ο Υπουργός Άμυνας, ο γενικός διευθυντής του Υπουργείου Άμυνας και ο Αρχηγός Εθνικής Φρουράς, συνοδευόμενοι από υπηρεσιακούς παράγοντες του Υπουργείου Άμυνας και του Γενικού Επιτελείου Εθνικής Φρουράς (ΓΕΕΦ), καθώς και εκπρόσωπος της Νομικής Υπηρεσίας της Δημοκρατίας.

 Σημειώνεται ότι η επιτροπή εξέτασε το εν λόγω νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τη σημασία και τον σκοπό της προτεινόμενης νομοθετικής ρύθμισης.

 Σκοπός του νόμου που προτείνεται είναι η τροποποίηση του περί Εθνικής Φρουράς Νόμου, ώστε να καταργηθεί η διάταξή του σύμφωνα με την οποία η συνολική διάρκεια της σύμβασης Συμβασιούχου Οπλίτη (ΣΥΟΠ) περιορίζεται στα δέκα έτη, ανεξάρτητα από την ηλικία στην οποία προσλαμβάνεται, και να παρασχεθεί η δυνατότητα στους ΣΥΟΠ να παραμένουν στην υπηρεσία μέχρι τη συμπλήρωση της ηλικίας των σαράντα δύο ετών.

 Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, οι προτεινόμενες ρυθμίσεις προέκυψαν στο πλαίσιο της προσπάθειας που καταβάλλει το Υπουργείο Άμυνας για περαιτέρω ενίσχυση του θεσμού των ΣΥΟΠ και αποσκοπούν στην ισότιμη αντιμετώπισή τους ως προς την ηλικία αποχώρησής τους από την υπηρεσία. Σημειώνεται ότι με την εφαρμογή των προτεινόμενων ρυθμίσεων δεν αναμένεται να επέλθει αύξηση δαπανών, εφόσον ο αριθμός των ΣΥΟΠ που θα υπηρετούν στην Εθνική Φρουρά θα παραμείνει ο ίδιος.

 Ειδικότερα, οι προτεινόμενες ρυθμίσεις αποσκοπούν στα ακόλουθα:

1. Αξιοποίηση των γνώσεων και της εμπειρίας που αποκτούν οι ΣΥΟΠ κατά τη διάρκεια της υπηρεσίας τους.

2. Ομοιόμορφη αντιμετώπιση των ΣΥΟΠ ως προς την ηλικία τερματισμού της υπηρεσίας τους.

3. Παροχή κινήτρων για προσέλκυση μεγαλύτερου αριθμού υποψηφίων για συμμετοχή στη διαδικασία επιλογής και πρόσληψης ΣΥΟΠ, λαμβανομένου υπόψη ότι ο αριθμός των υποψηφίων στις τελευταίες διαδικασίες ήταν μειωμένος.

4. Αποφυγή της ταυτόχρονης κένωσης μεγάλου αριθμού θέσεων ΣΥΟΠ. Ενδεικτικά αναφέρεται ότι η πρώτη σειρά ΣΥΟΠ, η οποία το 2026 συμπληρώνει δέκα έτη υπηρεσίας, αριθμεί περίπου χίλιους πεντακόσιους ΣΥΟΠ και το κενό που θα δημιουργηθεί με την αποχώρησή τους θα είναι δυσαναπλήρωτο.

5. Αναχαίτιση του φαινομένου της τάσης πρόωρης αποχώρησης από την υπηρεσία των ΣΥΟΠ, που παρατηρείται το τελευταίο διάστημα.

 Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του νομοσχεδίου στην ολομέλεια του σώματος.

28 Νοεμβρίου 2022

Αρ. Φακ.: 23.01.063.271-2022

ΟΠ/ΑΤ,ΓΜ/MV